## Pravilnik o zahtjevima za energetsku učinkovitost kućanskih električnih hladnjaka, ledenica i njihovih kombinacija

### NN 135/2005 (14.11.2005.), Pravilnik o zahtjevima za energetsku učinkovitost kućanskih električnih hladnjaka, ledenica i njihovih kombinacija

# MINISTARSTVO GOSPODARSTVA, RADA I PODUZETNIŠTVA

**2527**

Na temelju članka 5. Zakona o tehničkim zahtjevima
za proizvode i ocjeni sukladnosti (»Narodne novine«, br.
158/03), ministar gospodarstva, rada i poduzetništva donosi

## PRAVILNIK

### O ZAHTJEVIMA ZA ENERGETSKU UČINKOVITOST KUĆANSKIH ELEKTRIČNIH HLADNJAKA, LEDENICA I NJIHOVIH KOMBINACIJA

I. OPĆE ODREDBE

Članak 1.

(1) Ovim se Pravilnikom propisuju zahtjevi za
energetsku učinkovitost kućanskih električnih hladnjaka, ledenica i njihovih
kombinacija i drugi zahtjevi za njihovo stavljanje na tržište.

(2) Ovaj se Pravilnik primjenjuje na nove, iz
električne mreže napajane, kućanske električne hladnjake, ormare za
pohranjivanje zamrznute hrane, ledenice za hranu i njihove kombinacije koje su
određene u Dodatku I. ovoga Pravilnika (u daljnjem tekstu: rashladni aparati).

(3) Ovaj se Pravilnik ne primjenjuje na
rashladne aparate koji mogu koristiti i druge izvore energije, npr. akumulatore, aparate koji rade na apsorpcijskom
principu, te aparate koji su proizvedeni po pojedinačnoj narudžbi.

(4) Dodaci I., II. i III. sastavni su dio ovoga
Pravilnika.

II. ZAHTJEVI ZA
ENERGETSKU UČINKOVITOST

Članak 2.

(1) Rashladni aparati iz članka 1. ovoga
Pravilnika mogu se stavljati na tržište samo ako je potrošnja električne
energije pojedinog aparata jednaka ili manja od najveće dopuštene vrijednosti
potrošnje električne energije za kategoriju tog aparata koja se izračunava
prema postupku propisanom u Dodatku I. ovoga Pravilnika.

(2) Proizvođač rashladnog aparata iz članka 1.
ovoga Pravilnika ili njegov ovlašteni predstavnik registriran u Republici
Hrvatskoj odgovorni su za osiguranje da je svaki aparat koji se stavlja na
tržište Republike Hrvatske u skladu sa zahtjevima propisanim u stavku 1. ovoga
članka.

(3) Kada proizvođač rashladnog aparata ili
njegov ovlašteni predstavnik nisu registrirani u Republici Hrvatskoj, uvoznik je
osoba odgovorna za stavljanje rashladnog aparata na tržište Republike Hrvatske
i preuzima odgovornosti koje ima proizvođač aparata prema odredbama ovoga
Pravilnika.

III. STAVLJANJE NA
TRŽIŠTE

Članak 3.

(1) Prije stavljanja na tržište na rashladne
aparate iz članka 1. ovoga Pravilnika mora se, u skladu s člankom 5. ovoga
Pravilnika, staviti oznaka sukladnosti kojom se potvrđuje njihova sukladnost s
odredbama ovoga Pravilnika uključujući i postupak ocjene sukladnosti propisan u
Dodatku II. ovoga Pravilnika.

(2) Ne smije se zabraniti, ograničiti ili
spriječiti stavljanje na tržište rashladnih aparata koji nose oznaku
sukladnosti kojom se potvrđuje njihova sukladnost s odredbama ovoga Pravilnika.

(3) Pretpostavlja se da rashladni aparati koji
nose oznaku sukladnosti, propisanu u članku 5. ovoga Pravilnika, zadovoljavaju
odredbe ovoga Pravilnika.

(4) Kada rashladni aparati podliježu zahtjevima
drugih propisa, kojima je također predviđeno stavljanje oznake sukladnosti, ona
također označava da su rashladni aparati sukladni sa zahtjevima tih drugih
propisa.

(5) Kada jedan ili više propisa iz prethodnog
stavka dopušta proizvođaču da odabere koje će propise primijeniti, tada oznaka
sukladnosti označava sukladnost rashladnih aparata samo s onim propisima koje je
proizvođač primijenio. U tom slučaju pojedinosti o primijenjenim propisima
moraju se navesti u dokumentima, obavijestima i uputama koje ti propisi
zahtijevaju, a koji se prilažu uz rashladne aparate.

IV. POSTUPCI OCJENE
SUKLADNOSTI

Članak 4.

(1) Postupci ocjene sukladnosti i zahtjevi koji
se odnose na tehničku dokumentaciju, Izjavu o sukladnosti i oznaku sukladnosti
rashladnih aparata propisani su u Dodatku II. ovoga Pravilnika.

(2) Izjava o sukladnosti i upute za uporabu
moraju biti priložene uz svaki rashladni aparat koji se stavlja na tržište te
moraju biti na hrvatskom jeziku.

V. OZNAKA SUKLADNOSTI

Članak 5.

(1) Kada se rashladni aparati stavljaju na
tržište oni moraju nositi oznaku sukladnosti koja mora biti u skladu s
propisanim oblikom prema članku 9. stavku 4. i 5. ovoga Pravilnika. Oznaka
sukladnosti mora biti vidljiva, čitljiva i neizbrisiva te postavljena na
rashladnom aparatu i, gdje je primjenjivo, na ambalaži ili uputi za uporabu
rashladnog aparata.

(2) Zabranjeno je na rashladne aparate stavljati
druge oznake čiji bi sadržaj ili oblik mogao navesti treće strane da ih
zamijene za oznaku sukladnosti. Dopušteno je stavljanje svih drugih oznaka na
rashladne aparate, njihovu ambalažu ili upute za uporabu pod uvjetom da se time
ne smanjuje vidljivost i čitljivost oznake sukladnosti.

Članak 6.

(1) Kada nadležno inspekcijsko tijelo utvrdi da
je oznaka sukladnosti neopravdano stavljena, proizvođač ili njegov ovlašteni
predstavnik registriran u Republici Hrvatskoj, odnosno uvoznik dužni su
uskladiti rashladni aparat s odredbama koje se odnose na stavljanje oznake
sukladnosti.

(2) Ako proizvođač ili njegov ovlašteni
predstavnik registriran u Republici Hrvatskoj, odnosno uvoznik ne postupi na
način kako je to propisano stavkom 1. ovoga članka, nadležno inspekcijsko
tijelo mora poduzeti sve potrebne mjere da se ograniči ili spriječi stavljanje
na tržište takvog rashladnog aparata ili mora osigurati da se takav aparat povuće s tržišta u skladu s postupcima propisanim u članku
7. ovoga Pravilnika

Članak 7.

(1) Svaka odluka kojom se ograničava stavljanje
na tržište rashladnih aparata ili kojom se zahtijeva povlačenje s tržišta
rashladnih aparata u skladu s ovim Pravilnikom mora biti detaljno obrazložena.
Zainteresirane strane obavještavaju se o toj odluci kao i o pravnom lijeku u
skladu s važećim propisima.

(2) Inspekcijsko tijelo će odmah obavijestiti ministarsto nadležno za gospodarstvo o donesenoj odluci iz
prethodnog stavka, uz navođenje razloga za svoju odluku.

(3) Ministarstvo nadležno za gospodarstvo obavješćuje
Europsku komisiju (u daljnjem tekstu: Komisija) o poduzetim mjerama iz stavka
1. ovoga članka, uz navođenje razloga za njihovo donošenje.

VI. INSPEKCIJSKI NADZOR

Članak 8.

Inspekcijski nadzor nad stavljanjem rashladnih
aparata na tržište u nadležnosti je inspekcijskih tijela sukladno članku 14.
Zakona o tehničkim zahtjevima za proizvode i ocjeni sukladnosti, u skladu s
njihovim djelokrugom.

VII. PRIJELAZNE I
ZAVRŠNE ODREDBE

Članak 9.

(1) Do pristupanja Republike Hrvatske Europskoj uniji
ili do stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom ne primjenjuje se članak
7. stavak 3. ovoga Pravilnika, kao ni dijelovi u ovom Pravilniku i Dodacima
ovoga Pravilnika koji se odnose na obveze prema Komisiji i državama članicama
Europske unije (u daljnjem tekstu: države članice).

(2) Nakon pristupa Republike Hrvatske Europskoj
uniji ili nakon stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom u ovom Pravilniku i
njegovim Dodacima umjesto danog naziva «Izjava o sukladnosti» primjenjuje se
naziv »EZ izjava o sukladnosti«, a umjesto naziva »Republika Hrvatska«
upotrebljava se naziv »Zajednica«, koji podrazumijeva Europske Zajednice.

(3) Dokumentacija i oznake sukladnosti izdane u
inozemstvu vrijede u Republici Hrvatskoj ako zadovoljavaju odredbe članka 13.
Zakona o tehničkim zahtjevima za proizvode i ocjeni sukladnosti.

(4) Označivanje sukladnosti prema odredbama ovoga
Pravilnika od stupanja na snagu ovoga Pravilnika do pristupanja Republike
Hrvatske Europskoj uniji ili do stupanja na snagu međunarodnog sporazuma o
ocjeni sukladnosti i prihvaćanju industrijskih proizvoda s Europskom unijom,
obavlja se stavljanjem potvrdbenog znaka sukladno
Pravilniku o izgledu i upotrebi potvrdbenog znaka
(»Narodne novine«, broj 88/98, 165/98 i 8/99).

(5) Nakon pristupa Republike Hrvatske Europskoj
uniji, odnosno do stupanja na snagu međunarodnog ugovora o ocjeni sukladnosti i
prihvaćanju industrijskih proizvoda s Europskom unijom, označivanje sukladnosti
prema zahtjevima ovoga Pravilnika obavlja se stavljanjem oznake sukladnosti
prema obliku danom u Dodatku III. ovoga Pravilnika.

(6) Do pristupanja Republike Hrvatske Europskoj
uniji, odnosno do stupanja na snagu međunarodnog ugovora o ocjeni sukladnosti i
prihvaćanju industrijskih proizvoda s Europskom unijom, a najkasnije do 1.
siječnja 2007. godine, mogu se stavljati na tržište rashladni aparati pod istim
uvjetima u pogledu energetske učinkovitosti za rashladne aparate koji su se
primjenjivali prije stupanja na snagu ovoga Pravilnika.

(7) Ovaj Pravilnik stupa na snagu osmog dana od
dana objave u »Narodnim novinama«, a primjenjuje se od 31. ožujka 2006.

Klasa: 018-04/00-01/03

Urbroj: 526-01-04-556

Zagreb, 1. kolovoza 2005.

Ministar

**Branko Vukelić**, v. r.

DODATAK I.

NAČIN ZA IZRAČUNAVANJE
NAJVEĆE DOPUŠTENE POTROŠNJE ELEKTRIČNE ENERGIJE RASHLADNOG APARATA I POSTUPAK
ZA PROVJERU SUKLADNOSTI

1. Potrošnja električne energije rashladnog aparata
(koja se može izraziti u kWh/24 sata) ovisi o kategoriji aparata u koju spada (npr. hladnjak s niskotemperaturnim
prostorom, škrinja za zaleđivanje, itd.), njegovoj
zapremini i o energetskoj učinkovitosti njegove izvedbe (debljina izolacije,
učinkovitost kompresora, itd.), te razlici između
okolne temperature i temperature unutar aparata. Zbog toga treba pri
određivanju normi za energetsku učinkovitost uzeti u obzir glavne unutarnje
čimbenike koji utječu na potrošnju energije (tj.
kategoriju aparata i njegovu zapreminu). Zbog toga razloga je najveća dopuštena
potrošnja električne energije rashladnog aparata određena s linearnom
jednadžbom koja je funkcija zapremine aparata, s različitim jednadžbama koje su
dolje navedene za svaku kategoriju aparata.

2. Da bi se izračunala najveća dopuštena
potrošnja električne energije pojedinog aparata, potrebno je prvo aparat
svrstati u odgovarajuću kategoriju prema sljedećem popisu:

|  |  |
| --- | --- |
| Kategorija | Opis |
| 1 | Hladnjak bez niskotemperaturnog prostora(¹) |
| 2 | Hladnjak/rashlađivač s prostorom na 5 °C i/ili 12 °C |
| 3 | Hladnjak s niskotemperaturnim prostorom bez zvjez­dica |
| 4 | Hladnjak s niskotemperaturnim prostorom(\*) |
| 5 | Hladnjak s niskotemperaturnim prostorom(\*\*) |
| 6 | Hladnjak s niskotemperaturnim prostorom(\*\*\*) |
| 7 | Hladnjak/ledenica s prostorom za zamrzavanje(\*\*\*\*) |
| 8 | Ledenica za hranu, okomita |
| 9 | Ledenica za hranu, škrinja |
| 10 | Hladnjak/ledenica s više od dvojim vratima, ili drugi aparati koji nisu gore navedeni |

(1)
Svaki prostor s temperaturom – 6 °C ili nižom.

3. S obzirom na to da rashladni aparati sadrže
različite prostore koji se održavaju na različitim temperaturama (koji će
značajno utjecati na potrošnju električne energije), najveća dopuštena
potrošnja električne energije je određena u praksi kao funkcija namještene
zapremine, koja je težinski zbroj zapremina različitih prostora.

4. Zato je, za potrebe ovoga Pravilnika,
namještena zapremina (Vadj) rashladnog aparata
određena kao:

Vadj = S Vc
x Wc x Fc x Cc

Wc = (25 – Tc)
/ 20

gdje je:

Tc projektirana
temperatura u pojedinom prostoru (u °C),

Vc neto zapremina određene
vrste prostora u aparatu i Fc je faktor
koji iznosi 1, 2 za prostore bez zaleđivanja i 1 za ostale prostore,

Cc = 1 za rashladne aparate
koji spadaju u normalnu (N) i subnormalnu (SN)
klimatsku klasu,

Cc = Xc
za rashladne aparate koji spadaju u subtropsku (ST)
klimatsku klasu,

Cc = Yc
za rashladne aparate koji spadaju u tropsku (T) klimatsku klasu.

5. Vrijednosti koeficijenata Xc
i Yc, navedenih u točki 4., za različite
vrste prostora su:

|  |  |  |
| --- | --- | --- |
|  | Xc | Yc |
| Prostor na dnu | 1,25 | 1,35 |
| Prostor za svježu hranu | 1,20 | 1,30 |
| Prostor s 0 °C | 1,15 | 1,25 |
| Prostor bez zvjezdica | 1,15 | 1,25 |
| Prostor s jednom zvjezdicom (\*) | 1,12 | 1,20 |
| Prostor s dvije zvjezdice (\*\*) | 1,08 | 1,15 |
| Prostori s tri (\*\*\*) i četiri (\*\*\*\*) zvjezdice | 1,05 | 1,10 |

Namještena zapremina i neto zapremina su
izražene u litrama.

6. Najveća dopuštena potrošnja električne
energije (Emax izražena u kWh/24 sata,
izračunata na dvije decimale), za svaku vrstu aparata s namještenom zapreminom Vadj je određena sa sljedećom jednadžbom za
svaku kategoriju aparata:

|  |  |  |
| --- | --- | --- |
| Kategorija | Opis | Emax (kWh/24 h) |
| 1 | Hladnjak bez niskotemperaturnog prostora | (0,207 x Vadj + 218) / 365 |
| 2 | Hladnjak/rashlađivač s prostorima na 5 °C i/ili 12 °C | (0,207 x Vadj + 218) / 365 |
| 3 | Hladnjak s niskotempera­turnim prostorima bez zvjez­dica | (0,207 x Vadj + 218 / 365 |
| 4 | Hladnjak s niskotemperaturnim prostorom (\*) | (0,557 x Vadj + 166) / 365 |
| 5 | Hladnjak s niskotemperaturnim prostorom (\*\*) | (0,402 x Vadj + 219) / 365 |
| 6 | Hladnjak s niskotemperaturnim prostorom (\*\*\*) | (0,573 x Vadj + 206) / 365 |
| 7 | Hladnjak/ledenica s prostorom za zamrzavanje (\*\*\*\*) | (0,697 x Vadj + 272) / 365 |
| 8 | Ledenica za hranu, okomita | (0,434 x Vadj + 262) / 365 |
| 9 | Ledenica za hranu, škrinja | (0,480 x Vadj + 195) / 365 |

Za hladnjake/ledenice s više od dvojim vratima,
ili za druge aparate koji nisu prethodno obuhvaćeni, najveća dopuštena
potrošnja električne energije (Emax) je
određena s temperaturom i brojem zvjezdica prostora s najnižom temperaturom,
kako slijedi:

|  |  |  |
| --- | --- | --- |
| Temperatura najhlad­nijeg prostora | Kategorija | Emax (kWh/24 sata) |
| > – 6 °C | 1/2/3 | (0,207 x Vadj + 218) / 365 |
| ≤ – 6 °C (\*) | 4 | (0,557 x Vadj + 166) / 365 |
| ≤ – 12 °C (\*\*) | 5 | (0,402 x Vadj + 219) / 365 |
| ≤ – 18 °C (\*\*\*) | 6 | (0,573 x Vadj + 206) / 365 |
| ≤ – 18 °C (\*\*\*\*) | 7 | (0,697 x Vadj + 272) / 365 |

Postupci provjere je li
aparat udovoljava zahtjevima za potrošnju
 električne energije prema ovom
Pravilniku

7. Ako je potrošnja električne energije rashladnog
aparata, koji je podvrgnut ovjeri, manja od ili jednaka Emax
(najveća dopuštena vrijednost potrošnje električne energije za kategoriju
aparata, kako je to gore određeno), plus 15%, potvrđuje se da je aparat
sukladan zahtjevima za potrošnju električne energije iz ovoga Pravilnika.

Ako je potrošnja električne energije aparata
veća od Emax plus 15%, mora se izmjeriti potrošnja
daljnja tri aparata.

Ako aritmetička sredina potrošnje električne
energije ta tri aparata nije veća od Emax plus 10%,
potvrđuje se da je aparat sukladan zahtjevima za potrošnju električne energije
iz ovoga Pravilnika.

Ako je aritmetička sredina potrošnje električne
energije ta tri aparata veća od Emax plus 10%, smatra
se da aparat nije sukladan zahtjevima za potrošnju električne energije iz ovoga
Pravilnika.

*Nazivi*

8. Nazivi korišteni u ovom Dodatku imaju isto
značenje kao nazivi u hrvatskoj normi, kojom se prihvaća europska norma EN 153
iz srpnja 1995. Europskog odbora za normizaciju.

DODATAK II.

POSTUPCI OCJENE
SUKLADNOSTI (MODUL A)

1. Ovaj modul opisuje postupak kojim proizvođač
ili njegov ovlašteni predstavnik registriran u Republici Hrvatskoj, koji
izvršava obveze određene u točki 2. ovoga Dodatka, osigurava i izjavljuje da
rashladni aparat zadovoljava odgovarajuće zahtjeve iz ovoga Pravilnika.
Proizvođač mora staviti oznaku sukladnosti na svaki rashladni aparat i
sastaviti pisanu Izjavu o sukladnosti.

2. Proizvođač mora izraditi tehničku
dokumentaciju opisanu u točki 3. ovoga Dodatka, koju on ili njegov ovlašteni
predstavnik registriran u Republici Hrvatskoj, mora držati tako da bude na
raspolaganju za uvid nadležnom inspekcijskom tijelu za inspekcijske svrhe u
razdoblju od najmanje tri godine od datuma proizvodnje posljednjeg aparata.

Ako ni proizvođač niti njegov ovlašteni
predstavnik nije registriran u Republici Hrvatskoj, tada je za obvezu držanja
tehničke dokumentacije dostupnom odgovoran uvoznik.

3. Tehnička dokumentacija mora omogućiti ocjenu
sukladnosti rashladnog aparata sa zahtjevima ovoga Pravilnika. Ona mora, u mjeri
u kojoj je potrebno za takvu ocjenu, obuhvatiti tehnički projekt, proizvodnju i
rad rashladnog aparata i sadržavati:

(i) naziv i adresu proizvođača,

(ii) općeniti opis modela dostatan za
nedvosmislenu identifikaciju,

(iii) informacije, uključujući potrebne crteže,
o glavnim projektnim

karakteristikama modela a posebice o dijelovima
koji značajno utječu na njegovu potrošnju električne energije kao što su
dimenzije, zapremina (zapremine), karakteristike kompresora, posebne osobine itd.

(iv) upute za uporabu, ako postoje,

(v) rezultate mjerenja potrošnje električne
energije koji su obavljeni u skladu s točkom 5. ovoga Dodatka,

(vi) podatke o sukladnosti tih mjerenja u odnosu
na zahtjeve za potrošnju električne energije utvrđene u Dodatku I. ovoga
Pravilnika.

4. Tehnička dokumentacija koja je izrađena radi
drugih propisa može se koristiti u mjeri u kojoj zadovoljava zahtjeve iz ovoga
Dodatka.

5. Proizvođači rashladnih aparata su odgovorni
za osiguranje potrošnje električne energije svakog rashladnog aparata
obuhvaćenog ovim Pravilnikom u skladu s postupcima navedenim u hrvatskoj normi
kojom se prihvaća europska norma EN 153, kao i za osiguranje sukladnosti
aparata sa zahtjevima iz članka 2. ovoga Pravilnika.

6. Proizvođač ili njegov ovlašteni predstavnik
registriran u Republici Hrvatskoj, odnosno uvoznik mora uz tehničku
dokumentaciju rashladnog aparata čuvati primjerak Izjave o sukladnosti.

7. Proizvođač mora poduzeti sve potrebne mjere u
svrhu da proizvodni proces osigurava da su proizvedeni rashladni aparati
sukladni s tehničkom dokumentacijom iz točke 2. ovoga Dodatka i s odgovarajućim
zahtjevima ovoga Pravilnika.

DODATAK III.

CE OZNAKA SUKLADNOSTI

CE oznaka sukladnosti sastoji se od početnih
slova »CE« koja imaju sljedeći oblik:

![](dodatni/355935.gif)

Ako se CE oznaka smanjuje ili povećava, moraju
se poštivati razmjeri dani u gornjem crtežu izrađenom na mreži.

Različiti dijelovi CE oznake moraju imati
jednaku visinu, koja ne smije biti manja od 5 mm.

Pravilnik, NN 135/2005-2527